**OÜ Rail Baltic Estonia 20.03.2025 nr 4-5/489**

Janis.Erilaid@rbe.ee

**Rail Balticu rajamisest Häädemeeste vallas**

Eile, 19.03.2025 toimus Häädemeeste Seltsimajas Rail Balticu raudteetrassi lõigu „Kabli - Eesti Vabariigi ja Läti Vabariigi piir“ keskkonnamõju hindamise (KMH) programmi avalik arutelu, kus oli üheks teemaks ka koormuse kasv raudtee ehitamiseks vajalikule teedevõrgule, sh väljavedu karjääridest. Häädemeeste valla lõunaosas, 19330 Tõitoja-Häädemeeste teest Massiaru külani on liiklemiseks 3 riigiteed: Laiksaare-Massiaru-Teaste, Jaagupi-Urissaare ja Kabli-Massiaru. Mustkate on neist vähestel. Kuna alternatiivseid metsateid on vähe ja need on ka väga kitsad, siis eeldatavalt langeb kogu ehitusaegne koormus ka nendele kolmele teele.

Häädemeeste vallas soovivad Rail Balticu ehitust maavaraga (liiva ja kruusaga) varustada mitmed karjäärid kuid samas avalikke teid, mida mööda materjali vedada, on vähe. Eriti suure koormuse alla satub seoses maavara väljaveoga 19334 Laiksaare-Massiaru-Teaste riigitee.

Kuna tegemist on Nepste küla läbiva kruusakattega teega, kuhu lisaks maavara välja vedavatele veokitele peavad mahtuma kohalikud elanikud ja ühistransport, on kohalikke esindav MTÜ Nepste nii Häädemeeste valda kui Keskkonnaametit erinevate keskkonnalubade menetluses teavitanud, et on vastu uutele karjääridele tegevuseks vajalike lubade väljastamisele seni, kuni riigitee nr 19334 Laiksaare-Massiaru-Teaste ei ole saanud kilomeetritel 0,00 kuni 8,457 tolmuvaba katet. Põhjuseks see, et intensiivsetel transpordiperioodidel on kruusatee ääres elavate kohalike inimeste elu väga häiritud ja ohtlik.

Praegu on Häädemeeste vallas menetluses Urissaare IV liivakarjääri, Urissaare V liivakarjääri, Nepste V liivakarjääri ja Nepste VI liivakarjääri keskkonnaloa taotlused. Laiksaare- Massiaru- Teaste teega on seotud juba keskkonnaluba omavad Nepste II, Nepste III ja Nepste IV karjäärid, mis hetkel ei ole aktiivses kasutuses, kuna ootavad Rail Balticu ehitust.

Kuna 19334 Laiksaare-Massiaru-Teaste on riigitee, siis oleme ka korduvalt Transpordiameti poole pöördunud palvega viia tee kilomeetritel 0,00 kuni 8,457 tolmuvaba katte alla. Kahjuks vastab Transpordiamet, et riigiteele 19334 Laiksaare – Massiaru – Teaste km 0,00 – 8,457 ei ole kavandatud tolmuvaba katte rajamist aastaiks 2025-2027.

**Nüüd pöördume ka Teie poole palvega tagada 19334 Laiksaare – Massiaru – Teaste tee km 0,00 – 8,457 viimine mustkatte alla enne RB ehitamisega alustamist, et tagada probleemideta väljavedu Rail Baltica ehitamist teenindavatest karjääridest.**

Lugupidamisega

*/allkirjastatud digitaalselt/*

Külliki Kiiver

vallavanem

Lisad: MTÜ Nepste pöördumised Urissaare IV ja Urissaare liivakarjääri V keskkonnaloa menetluses.

Sirli Pedassaar-Annast

tel. 444 8884

keskkonnanõunik

sirli.pedassaar-annast@haademeeste.ee